Papersnake/gushiwen huggingface dataset:
腊月一日与文瑞访定庵于北山别后奉寄
顾清（明代）

平林回步草堂深，二十年前此日心。尘土自能迂俗驾，云山曾不碍幽寻。

孤标共指中流镇，高咏犹闻正始音。珍重寒江夜深别，满衣星彩动华簪。
卜算子 小园饯春感赋
赵友兰（清代）

燕子逐春来，杜宇催春去。剪就垂阳绿万缕，难绾韶光住。

花事已飘零，风雨还相妒。山寺西南草似烟，梦断春归路。
南柯子 示众 金莲正宗记卷五
郝大通（金朝）

地肺重阳子，昆仑太古仙。二人结约未生前。托居凡世，飞下大罗天。共阐玄元教，行藏度有缘。奈何不悟似流泉。别后相逢，再约一千年。
刘后溪和雁湖即事诗十绝见示次韵 其八
洪咨夔（宋代）

雪花白尽沔山头，咽咽冰澌沔水流。不见将军阚如虎，行人犹指定功楼。
太皇太后挽歌二首
韩维（宋代）

沙麓开祥兆，河洲迈德风。壮猷咨故老，柔道息诸戎。

在己仪常损，于民惠少丰。谁持太史笔，善述九年功。
渔父词 赋胡直之溪桥莲塘二首 其一
张建（宋代）

溪桥脚下水平分，桥柱萍粘浪打痕。天向晚，日搀昏，两簇青烟断岸村。
早发过鸡鸣驿是日至宣府
刘曾璇（清代）

鸡鸣传古驿，到此恰鸡鸣。路狭斜临涧，山高远见城。

土风邻北口，人语杂西声。回首关南道，寒云一望平。
鹧鸪天
刘学箕（宋代）

梦绕天涯去意浓。客愁春恨两匆匆。绿波初涨桃花浪，画鹢轻随柳絮风。

无笔力，判虚空。关山千里两心同。鱼书雁字都休问，只看啼痕翠袖红。
和朱公掞给事喜雨
李复（宋代）

喜雨高吟夜不眠，飘飘秀句选青钱。
已推覆斗占穰岁，谁事操青祝下田。
满泽新身初放溜，连云高树欲生烟。
未知美价堪多少，洗尽人间苦暍天。
沙头点视城池
陈杰（宋代）

酸风射眼旧沙头，我亦从来两鬓秋。
万里客心惊塞雁，五更归梦化江鸥。
山川信美坐成晚，风景不殊看总愁。
征筑百年无了日，老天亦自厌兵休。
因金鹅和尚语药病
释重顯（宋代）

药病相治见最难，百重关锁太无端。
金鹅道者来相访，学海波澜一夜干。
初夏山居有怀长沙从游四首 其二
赵蕃（宋代）

我爱长沙国，全如洛与伊。诸公早闻道，老我谩耽诗。

忆昨相追逐，何知有别离。湘西一回首，莽莽便天涯。
杜鹃花词
施肩吾（唐代）

杜鹃花时夭艳然，所恨帝城人不识。

丁宁莫遣春风吹，留与佳人比颜色。
夏日同诸子集顾光禄分得屏字是日为光禄诞日
孙继皋（明代）

风尘玄草见君亭，尊酒千花照岁星。禁署声华头未白，中朝冠盖眼逾青。

云浮北阙高金掌，日落西山列翠屏。以我相从诸子后，非才偏自学沉冥。
三月二十一日泛舟十绝
刘克庄（宋代）

溪北溪南一雨通，山村佳处便掀篷。
老身不怕无安处，着在渔翁保社中。
和胡方湖雪韵
王义山（宋代）

麻姑粒米撒天葩，山色模糊未尽遮。
月斧凿天飞下屑，风力翦水簇成花。
有时觅句寻欧约，不惯斟羔学党家。
呵手捻梅窗下看，只嫌红蒂带村些。
客中闻雁
黄景仁（清代）

山明落日水明沙，寂寞秋城感物华。
独上高楼惨无语，忽闻孤雁竟思家。
和霜欲起千村杵，带月如听绝漠笳。
我亦稻粱愁岁暮，年年星鬓为伊加。
有感
葛立方（宋代）

但知鬼目为芝草，谁信羚羊破佛牙。
娘子阿姨何处辨，时人识卖假金家。
念奴娇（九日作）
姚述尧（宋代）

山城秋好，正西风淅淅，登高时候。杖倚徘徊凝望处，翠叠万山如绣。云绕禾场，烽沈戎马，田野欢声凑。琴堂无事，何妨同泛香溜。

况有庭下黄花，遍河阳、尽把金钱铺就。一坐簪缨谭笑里，尘脱风生清昼。饮罢龙山，诗成彭泽，灏气森星斗。醉归凝伫，美人时炷金兽。老杜九日诗：“万国皆戎马，酣歌泪欲垂。”
病中书情寄上崔谏议（春眼疾未平）
皮日休（唐代）

十日来来旷奉公，闭门无事忌春风。虫丝度日萦琴荐，

蛀粉经春落酒筒。马足歇从残漏外，鱼须抛在乱书中。

殷勤莫怪求医切，只为山樱欲放红。
送史纯夫归馀杭
王铚（宋代）

霜晴九月交，送子越东门。同舟此水上，再对波清浑。

聚散三十载，惟此一意存。邦国有大庆，去承旷荡恩。

我老百不堪，视子犹弟昆。新寒黄菊枝，落照黄叶村。

惨怆欲别语，零落未归魂。临分吐情实，衰境意弥敦。
次韵和秘书省林舍人校书寓兴五首 其四
刘攽（宋代）

事缘难易始相成，楹直宁当企栋横。坐论岩廊从自贵，退栖林壑未为轻。

俗情熠耀阴中火，世路摴蒱马外坑。要使襟怀似云月，太虚无处不偕行。
喜陆侍御破石埭草寇东峰亭赋诗
袁傪（唐代）

古寺东峰上，登临兴有馀。同观白简使，新报赤囊书。

几处闲烽堠，千方庆里闾。欣欣夏木长，寂寂晚烟徐。

战罢言归马，还师赋出车。因知越范蠡，湖海意何如。
次前韵酬王景云见和三首
陈著（宋代）

与子相逢别未长，新诗寄我寂寞乡。
嚼情咀义心如醉，背立西风不自将。
湖居春晚杂赋八绝 其六
周紫芝（宋代）

晓镜烟凝水绕湖，晚汀飞鹭又成图。早知鱼鸟堪同乐，愁得华颠政不须。
祥兴第三十九
文天祥（宋代）

南岳配朱鸟，地轴为之翻。
皇纲未为绝，云台谁再论。
七月二十日被檄考试出门
项安世（宋代）

琼林花底散游鞭，回首长安十八年。
羞把文章对年少，老夫衣瓶不堪傅。
喜国公大人奉诏北征
唐之淳（明代）

使节方临外，兵符忽自中。素心承一德，纶语冠群公。

马熟茐河草，旗生瀚海风。晓占幽蓟色，云物霁崆峒。
艳声歌（太平时七首）
贺铸（宋代）

蜀锦尘香生袜罗。小婆娑。个侬无赖动人多。是横波。

楼角云开风卷幕，月侵河。纤纤持酒艳声歌。奈情何。
九锁山十咏·栖真洞
吕同老（宋代）

殊庭天柱西，微迳罗荆棘。
驱车谷口亭，清气已迫人。
元销为我开，灵关岂无津。
棋枰俨遗局，乳盖垂空轮。
侧闻千载前，住此多隐沦。
冥翳不可识，抱朴终成真。
仙凡自有分，喧寂难并陈。
叹息取归路，吾犹湿嚣尘。
谒金门
韩淲（宋代）

幽意熟，吟啸春风自足，爽气初生晴未燠。相逢休问卜。

画出高生盘谷。岩上飞云相逐。他日江东思渭北。断弦谁为续。
醉西施
章甫（宋代）

浣纱一别入吴宫，白玉床前醉舞中。莫道情缘犹未了，香魂今已嫁秋风。
奉饯郑中丞罢浙西节度还京
刘长卿（唐代）

天上移将星，元戎罢龙节。三军含怨慕，横吹声断绝。

五马嘶城隅，万人卧车辙。沧洲浮云暮，杳杳去帆发。

回首不问家，归心遥向阙。烟波限吴楚，日夕事淮越。

吊影失所依，侧身随下列。孤蓬飞不定，长剑光未灭。

绿绮为谁弹，绿芳堪自撷。怅然江南春，独此湖上月。

千里怀去思，百忧变华发。颂声满江海，今古流不竭。
代上夔帅丁文伯
程公许（宋代）

璧月行素空，流魄寒潭水。
水山非月期，月岂待濯洗。
天光发於非，妙契元一理。
士生无南北，乐在相知心。
同行不同调，有如辰与参。
一言针芥投，山水皆知音。
畏斋天下士，执鞭愧我后。
当时俭府莲。最说庾公秀。
十年一欠伸，西楼黯回首。
油幢古夔子，锁棘外南宫。
宝鉴贮英裁，氊笔题至公。
讯旧一以悽，浩荡华表风。
宇县莽烟尘，人物叹今眇。
兰芷必共芳，所御或荼蓼。
隐思不遑寐，令我忧心悄。
古今几枰棋，胜败无常形。
世岂欠国手，一著何可轻。
但恐当局迷，渠知死可生。
向来一雨心，行世几沪落。
矫性动有妨，幽思谁与豁。
为君歌慨慷，长风起天末。
和朱子武夷杂咏十首 其七 铁笛亭
丘崇（宋代）

横笛人何在，山空花自开。不妨听晚弄，声与壮心来。
题伯牙鼓琴图
杨士奇（明代）

平生山水意，托此孤桐丝。之子无旋期，茫茫谁复知。

閒来幽树下，欲奏已迟迟。
栖隐寺紫薇花二首
陈造（宋代）

绛霞影里一徜徉，甚欲搜诗与发扬。
马自虺聩尘染袂，句中羞说紫微郎。
五彩结同心 紫丁香
曹慎仪（清代）

艳夺辛夷，香偷甲煎，芳阴深护罗屏。独倚斜阳里，还堪爱、湘帘一桁同名。

魏家春影归何处，终难似、露叶云英。须珍重、烟光细绾，莫教容易飘零。

曾记东风薇省，也依稀浓丽，宜系金铃。雪晕冰肌，珠融粉泪，脂痕淡涴星星。

香尘陌上看花倦，又取次、开遍闲庭。红窗畔、谁拈绶带，同心小结初成。
御街行 送春归，生贵筑境内，华似蔷薇，野生沿途，春暮而华，华落春尽矣，故曰送春归。拟易安
姚华（清代）

临歧知是春归处。驿蓦岭，华生路。长芒短刺并遮拦，毕竟钩春路住。

粉红销尽，胭脂融泪，春竟何时去。

短长亭子销魂赋。恁无语，难分付。从离乡里，几多春华，岁岁应如故。

夕阳归马，开犹待我，人老谁留驻。
送田耕月游吴 其一
毛珝（宋代）

衣笈诗囊外，身轻费亦轻。不妨船眼窄，时上岸头行。

橘里逢霜信，松江问水程。吴中闻岁稔，新籴想须平。
客中思亲八首 其一
江源（明代）

一见清明一改容，悔将名利役疏慵。一身千里家何在，持酒无因洒墓松。
句
钱易（宋代）

世上何人号最忙，紫微失去张君房。
嘲春诗
赵鼎臣（宋代）

天公是春父，后土是春母。风雨作春媒，桃李为春妇。

桃李嫁春来几时，春工不肯使人知。昨夜小桃微破萼，漏泄春情春不觉。
送宝生度岭
何吾驺（明代）

佛道广大莫自小，佛道灵通莫迷窅。芒鞋卓锡走天涯，归看家山青未了。
送还本上人游江西
皎然（唐代）

欲广分何教，心将江汉期。云招望寺处，月待溯杯时。

真侣谁伤别，降猿汝自悲。多应过庐阜，幽赏却来迟。
钓台
戴复古（宋代）

万事无心一钓竿，三公不换此江山。
平山误识刘文叔，惹起虚名满世间。
题商乐亭
汪藻（宋代）

趣收霜后实，供我洞庭春。未暇三百颗，作书怀故人。
懒趣
陆游（宋代）

谢病掩柴荆，年来懒趣成。舌根茶味永，鼻观酒香清。

已矣驰驱息，悠然磊磈平。高眠得三昧，梦断已窗明。
海天鸣鹤图为张真人作
莫止（明代）

老鹤长鸣海日升，珊瑚树长玉崚嶒。楼台十二春无际，人在蓬莱最上层。
念奴娇·岁华晼晚
蔡伸（宋代）

岁华晼晚，念羁怀多感，佳会难卜。草草杯盘聊话旧，同剪西窗寒烛。翠袖笼香，双蛾敛恨，低按新翻曲。无情风雨，断肠更漏催促。匆匆归骑难留，鸾屏鸳被，忍良宵孤宿。回首幽欢成梦境，唯觉衣襟芬馥。海约山盟，云情雨意，何日教心足。不如不见，为君一味愁蹙。
初夏北窗
陆游（宋代）

水际柴荆昼不开，卧听微雨杂轻雷。
春蚕满箔眠初起，社燕争巢去复来。
海桧屈蟠依怪石，山榴零落点苍苔。
一樽及此风光美，车下长坡底用推？
自菩提步月归广化寺
欧阳修（宋代）

春岩瀑泉响，夜久山已寂。
明月净松林，千峰同一色。
秋日仪真即事十首 其四
刘弇（宋代）

湖海有士豪不除，坐客下床初若无。霜澜洗出不埋魄，十里但见陈公湖。

英雄身外亦何有，要使憎勿迁储胥。彼羞杖晚唾远者，似不名与天年俱。
慈溪龙虎轩偶成
吕祖俭（宋代）

苍然暮色已峥嵘，姑射山头卧玉鲸。
墨客强生龙虎想，我来犹自怯威名。
广列女四首
刘克庄（宋代）

骨永埋胡地，魂终恋汉廷。
谁令妃远嫁，千载塚犹青。
碧落洞
范镗（宋代）

玉削苍峦千碧虚，洞中杳杳真人居。绰约冰采颜如珠，一念不起终无如。

我缘朴陋厌纷挐，心与幽致烦簪裾。九阳丹就括灵枢，飘然再访聊踟蹰。
赠少年
温庭筠（唐代）

江海相逢客恨多，秋风叶下洞庭波。
酒酣夜别淮阴市，月照高楼一曲歌。
度天山
成瑞（清代）

天山一脉西北肇，万里东来青未了。伊吾之北月支南，千寻耸峙烟霞绕。

天功设险人力通，鸟道羊肠深且杳。初循涧腹入峡口，渐陟峰腰依木杪。

登巅陡觉众山低，穿云俯瞰雄关小。崖悬坡滑石嶙峋，栏回路曲松环绕。

七十二盘冰雪凝，三百六旬晴霁少。霏微空翠湿人衣，料峭余寒破春晓。

我来一步一惊喜，暂解征鞍憩岭表。凭高回首风景殊，怀古思乡心悄悄。
句
安时（宋代）

仙骨留来不记春，仙岩石欲化为尘。
子温县丞侄长篇见赠并携少卿伯父梅堂所赋绝句相示翰墨宛然叹息久之因次其韵
张扩（宋代）

平生张洪州，豪气压群士。唾视狗鼠辈，纷纷何足数。

晚登文石陛，剑服峨櫑具。高论忍违时，所愧罔君父。

至今家集中，秩秩有伦次。流传到诸孙，谁复步亦步。

此翁日已远，畴昔旦暮遇。何温少也爽，芝兰秀而紫。

状貌类洪州，谈笑了万事。笔端见微铓，妙解如削鐻。

精刚金百鍊，该贯龟五聚。俗学不足诋，纷纶或殊趣。

斯文悬诸天，字字有分付。诐词颇乱真，芜颣少删去。

吾子壮且勇，政在戒逸豫。昨者忽过门，短袖出长句。

轩然祢正平，坐诵鹦鹉赋。洞庭莽空阔，终日奏咸濩。

初非郭林宗，岂识黄叔度。但惊锦囊文，及此春秋富。

未能赏雌霓，且复说奇字。吾年过半百，世事亦何慕。

杖屦相扶携，筋骸日僵仆。犹于五字中，彫刻叹冰柱。

习气未易扫，贪味如桂蠹。肯借梅堂篇，风流忆张绪。

珍藏几何时，应有神物护。今晨偶开展，英彩照江阜。

后生要着鞭，探讨及微处。遗予真过矣，娟洁忌沾污。

清梦渺春草，俚谈羞杕杜。慎勿索其馀，恐君痴叔似。
秋蝇
项安世（宋代）

凭暖欺人扑面飞，天寒堕案却相依。世间冷热情何限，怜汝为生独细微。
芭蕉（数岁时作，传于都下）
路德延（唐代）

一种灵苗异，天然体性虚。叶如斜界纸，心似倒抽书。
山居诗
释延寿（宋代）

怡和心境了然同，大道无私处处通。
举世岂怀身后虑，谁人暂省事前空。
门开岩石千山月，帘捲溪楼一槛风。
赢体健来知药力，缘心寂后觉神功。
初夏寄顾绍宗
罗隐（唐代）

江上偶分袂，四回寒暑更。青山无路入，白发满头生。

郢浦雁寻过，镜湖蝉又鸣。怜君未归日，杯酒若为情。
圣俞约晚见过不至
韩维（宋代）

闻君敕车骑，晚驾慰愁独。
焚香霭疏箔，洒水静深屋。
高怀岂我遗，幽思方自续。
日暮尚徘徊，清风满修竹。
次韵和孔周翰侍郎洪州绝句十首 其八
郭祥正（宋代）

不到天门未肯回，重山复岭一时开。仙风桂露争飘洒，襟袖都无世俗埃。
忆秦娥（木樨）
仲并（宋代）

隈岩侧。怪生小院香来别。香来别。嫩黄细细，商量齐发。

佳人敛笑贪先折。重新为阉斜斜叶。斜斜叶。钗头常带，一秋风月。
小憩琵琶亭呈环中养正 其一
李彭（宋代）

南楼岑绝冠湖外，举扇每避元规尘。庾公楼下落帆处，掀簸定为公所嗔。
和子瞻蜜酒歌
苏辙（宋代）

蜂王举家千万口，黄蜡为粮蜜为酒。
口衔润水拾花须，沮洳满房何不有。
山中醉饱谁得知，割脾分蜜曾无遗。
调和知与酒同法，试投曲蘖真相宜。
城中禁酒如禁盗，三百青铜愁杜老。
先生年来无俸钱，一斗径须囊一倒。
餔糟不听渔父言，炼蜜深愧仙人传。
掉头不同辟谷药，忍饥不如长醉眠。
劝耕神堂快活林
吴则礼（宋代）

凝笳作悲壮，细马载婵娟。
可是杏花晚，只教杨柳眠。
酒盏汉旌底，清歌春雁边。
不须催部曲，聊欲酌寒泉。
冬日杂兴
王偘（宋代）

泽国风饕霜力紧，黄落凋残碧成锦。
最怜柿叶与枫林，平园物色正潇凛。
造化不翕何所张，独怪廷朝漏融景。
天理真机默玩心，悟取灵根发深省。
句
李度（宋代）

全家离锦水，五月下瞿塘。
绣服青蛾女，雕鞍白面郎。
累累辎重远，杳杳路歧长。
八场平闻猿
范成大（宋代）

清猿泠泠鸣玉箫，三声两声高树梢。子母联拳传枝去，忽作哀树长鸣号。

天寒林深山石恶，行人举头双泪阁。雪涧琴心未足悲，须写峡中肠断时。
捉夫叹
周源绪（清代）

干戈暗两皖，无地容犁锄。昨夜军帖下，大索临淮夫。

定例役一兵，两夫随之趋。所以节兵力，为王执戈殳。

奈何宽大恩，拳此豺虎躯。既非绿营选，又非闾左徒。

魋髻应召募，杀人胆更粗。掳我子与女，鞭笞无完肤。

天寒道路远，终夜闻啼呼。吁嗟汝良民，乃为奸民奴。

世事日翻覆，尔其忍斯须。昨夜前队过，妇女载后车。

怀中襁褓儿，涕泣牵母裾。白刃断儿手，鲜血淋路衢。

何时王道平，群盗痛歼除。若辈一坑尽，普天得安居。
次韵赵资道秋夜闻角
郑侠（宋代）

萧索秋城五鼓前，月临残梦正团圆。彤楼一曲梅花落，玉枕谁家绣带连。

歌酒梁园人散后，弓刀秦戍雁南天。一般凄咽西风下，转展空床夜不眠。
挽老苏先生
姚辟（宋代）

羁旅都门十载中，转头浮宦已成空。
青衫暂寄文安籍，白社长成处士风。
万里云山归故国，一帆江月照疏篷。
世间穷达何须校，只有声名是至公。
杨屏衡乞题其母金太孺人经声灯影图 其一
陈宝琛（清代）

一死祧将斩大宗，奉亲传嗣事重重。图中松柏坚多节，能写冰霜四十冬。
踏云行 次重阳韵
马钰（金朝）

恳告前言，师前重审。传来秘诀元来恁。方知我是一鳌鱼，素鳞晃日如铺锦。坦荡无拘，逍遥恣任。利名识破干求甚。专归物外下功夫，清心
送黄生兼寄二谢二首
陈师道（宋代）

南第诸兄早相见，别时托子以无倦。
百岁论交见子心，一朝取别宁吾愿。
妙岁远游真所难，肯为得官近长安。
圣作诗书端有意，犹须用心科举外。
句
刘弼（宋代）

滩声来席上，亭影落溪中。
感山十咏·甘露台
姚勉（宋代）

有唐太和年，宫中亦甘露。
曾不如此台，空山自甘霪。
论语绝句一百首
张九成（宋代）

夫子何为发问初，答云寡过未能无。
斯言可谓深而宛，所以重嗟累叹乎。
蝶恋花（吴中赵园）
吴潜（宋代）

野树梅花香似扑。小径穿幽，乐意天然足。回首人间名利局。大意一觉黄粱熟。

别墅谁家屏簇簇。绮户疏窗，尚有藏春屋。镜断钗分何处续。伤心芳草庭前绿。
扇子诗 其五十七
李石（宋代）

缺月穿云弄晚晴，读书灯影度微明。梧桐未肯收残雨，犹作窗间打叶声。
题昌山圣姥庙
甘同叔（宋代）

分宜古县环清溪，重冈复岭如奔驰。
行逢山断水流处，阅城庙枕山之西。
我来落日在前岭，摩挲一读庐肇碑。
嗟唐去今亦已久，尚余文字光陆离。
云昔秦人有天下，鏖虞六国愚黔黎。
碣山云气望不见，神物乃降江之嫠。
雷轰电合助光怪，蜿蜒随地偕群儿。
赤鱣王鲔奉鼎俎，追逐甘旨怜姥慈。
姥先仙去环仙冷，安能蟠蛰从儿嬉。
刘累不出浮俗隘，况肯委质嬴与斯。
珠宫贝阙世所希，铜环十二白玉扉。
纫兰作仙香披披，招摇手掉芙蓉旗。
哀弹清瑟和宓妃，大川击鼓劳冯夷。
巨鱼踊跃龟兽随，虾蟹琐细不得追。
庙门开阖风颸颸，千年万载龙居之。
野巫侦伺荐酒卮，箫鼓坎坎来宫祠。
五彩不辨虺与暾，聊以幻化惊群迷。
嗟我四海久望霓，无复空抱明月辉。
好施膏泽雨六合，岂止但慰袁人思。
历阶酌水致此辞，退以遗谊传于诗。
才悭语颣论甚卑，龙兮谨勿相诃讥。
初秋戏作山居杂兴俳体十二解
杨万里（宋代）

湖蜜青房蛹剥琼，沼犀紫觝脑藏冰。
先生病暑无多酌，堆飣金柈作麽生。
小雨
陆游（宋代）

急雨方侵幔，斜晖忽满廊。
麈清添草色，衣润省篝香。
妇织将收茧，农功已下秧。
诸孙入家塾，亲为授三苍。
二十二日晚步天津次日有诗
吕公著（宋代）

溪翁昨晚步天津，步到天津伫立频。
洛水只闻煎去棹，西风唯解促行人。
山川惨淡笼寒雨，楼观参差锁暮云。
此景分明谁会得，欲霜时候雁来宾。
酬卢威仲九日遣青衣送酒
赵汝腾（宋代）

前年重九日，黄衣携御椠。
抗牍回天聪，批鳞蒙帝念。
虽惭献六箴，犹许疏十渐。
去年重九日，石鼓偿原欠。
菊丛对佳客，萸觞倾旧酽。
一时啸咏狂，万丈词华艳。
今年重九日，龟息静中验。
亭前寒叶落，楼外晴波敛。
故人何殷勤，清樽持潋滟。
思君甲辰疏，拟昔尚方剑。
士锋皆辟易，忠舌为饫餍。
回首今七秋，日月光同掞。
知暂陆浑游，难久承明压。
老我思荷锄，一壑柴桑占。
悯旱
杨万里（宋代）

鸣鸠唤雨知唤晴，水车夜啼声彻明。
乖龙嬾睡未渠醒，阿香推热呼不应。
下田半湿高全圻，幼秧欲焦老差碧。
书生所向便四壁，卖浆逢寒步逢棘。
还家浪作饱饭谋，买田三岁两无秋。
一门手指百二十，万斛量不尽穷愁。
小儿察我惨不乐，旋沽村酒聊相酌。
更哦子美醉时歌。焉知饿死填沟岳，
水车哑哑止复作。
南乡子
陈师道（宋代）

急雨打寒窗。雨气侵灯暗壁缸。窗下有人挑锦字，行行。泪湿红绡减旧香。

往事最难忘。更著秋声说断肠。曲渚圆沙风叶底，藏藏。谁使鸳鸯故作双。
及第后宴曲江
刘沧（唐代）

及第新春选胜游，杏园初宴曲江头。紫毫粉壁题仙籍，

柳色箫声拂御楼。霁景露光明远岸，晚空山翠坠芳洲。

归时不省花间醉，绮陌香车似水流。
余自天禧元祀解宥密之职首治是邦越明月而移
张耆（宋代）

雄屏口分寄，珍祠倏再临。
翚飞丛宇峻，龙濩伏渊深。
蘋藻罗清荐，金匏合雅音。
风旌翻凤蜺，晨炷燎榆沉。
麝墨披新刻，尘签认旧吟。
乐游情未足，残照下西岑。
梵音洞
吴瞻泰（清代）

磅硠惊浪鼓，杳冥散烟雾。下有龙伯驱，上有珠帘布。

神椎杰石龙，脉脉不得渡。初睇根虚无，黯黕渐有遇。

衣袖妙庄严，金人宛镕铸。移时法相微，翛然自来去。

平生耳《齐谐》，景纯《山海注》。幻影惊盲聋，谲诞理亦具。

长啸凌屑霄，海鹤高骞翥。
种松添竹口占二绝 其二
张侃（宋代）

种得成时我已归，明年此际弄秋晖。丁宁园叟频浇灌，要见元功无尽机。
宪伯祝公野芳亭留咏
傅汝舟（明代）

越北开戎馆，清时寡牒书。榻含千竹净，亭落万峰疏。

聚石攒奇草，联园匝野蔬。自公多逸暇，跃马亦林居。
暮春即事
鱼玄机（唐代）

深巷穷门少侣俦，阮郎唯有梦中留。香飘罗绮谁家席，

风送歌声何处楼。街近鼓鼙喧晓睡，庭闲鹊语乱春愁。

安能追逐人间事，万里身同不系舟。
血书诗
任彦思家鬼（唐代）

物类易迁变，我行人不见。珍重任彦思，相别日已远。
送胡季辙制参赴堂召
李曾伯（宋代）

君见淮头尚可为，勿言蚌鹬正相持。
再三国计当加备，第一人材最切时。
而目山林还尔我，精神帷幄舍渠谁。
登楼若也披舆地，为借前筹试及之。
晓雨
吕南公（宋代）

晓雨彭彭发旧泥，田家拆壁备朝炊。无数星辰一轮月，夜来空似欲晴时。
二月二十日再锁宿四绝
刘克庄（宋代）

上水船须寸寸挨，摩挲空腹愧非才。
热瞒舍下痴儿女，道是先生视草来。
壬子春暮罢职西省以宫观东归道由富阳默记旧诗俯仰二十八年矣有足感者用前韵作因简叔问并诸故人 其二
程俱（宋代）

故园在眼日渐近，北山之北南山南。从来不饮声闻酒，况学诗翁老更眈。
句 其一
邢居实（宋代）

微意平生在江海，尘冠今日为君弹。
遂昌卸任
朱煌（清代）

宰兼抚字与催租，官最难当父母呼。试问七年行政处，可能一事称心无？
暮春赠陈器之
张耒（宋代）

牡丹开过解秋千，鹎鵊鸣时三月天。
尽日好风吹絮雪，一池春水泛莲钱。
溪边蒲笋供朝饭，堂上图书伴昼眠。
端坐穷城何所得，只收风月入新篇。
晚渡浑河寻宝林寺
区大相（明代）

人天若远近，欲往更沉沉。问水寻沙界，看山入宝林。

板桥昏骇马，松径晚惊禽。此是西来路，恒河更几深。
出抚山西忆张文襄行时三十年矣
陈宝琛（清代）

忍将大隐换粗官？笼鸟辕驹引去难。一昔溪山除梦到，从今案牍当书看。

修途汲汲争馀晷，独树萧萧向冱寒。寻辙太行愧前辈，卅年让我得潜盘。
宝气亭三首 其一
赵蕃（宋代）

西下扁舟浩所经，暂梯堤石上津亭。偶从长老询遗迹，说道神游尚炳灵。
失调名
佚名（宋代）

云情雨意商量雪。
过潼川之飞乌县见余干丞相题驿舍诗有感次韵
赵蕃（宋代）

道学元无伪，标名徒尔劳。
孤忠天不管，一死世尤高。
未洗边庭血，先焚董腹膏。
乱离元有自，附壁为三号。
前作未尽复集五古以足题面六首 其五
曹家达（清代）

野外罕人事，对酒绝尘想。草屋八九间，敝庐何必广。

微雨从东来，桑麻日以长。不言春作苦，披草共来往。
清平乐 命红于折秋海棠花
叶小鸾（明代）

断烟撩乱。霁景穿庭院。草色苔痕添一半。染得秋光堪玩。

流苏帐晓花开。海棠几蕊簪来。昨夜熏笼香冷，新寒多上妆台。
题黄筌画红蕉十二红
柯九思（元代）

故国三千里，名禽十二红。白头供奉在，挥泪湿东风。
懊侬歌十四首 其一
佚名（魏晋）

丝布涩难缝，令侬十指穿。黄牛细犊车，游戏出孟津。
山居 法乳泉
程俱（宋代）

山腰发灵滋，甘美胜牛乳。应持供茶神，慎勿污烹煮。
自贺重入奉庠八首 其五
瞿士雅（清代）

环堵蒙笼一老儒，亲宾相贺问何如。

可怜日暮蔫香落，岂料先何腐草馀。

今日能来花下饮，少年曾读古人书。立身事业文章在，得水蛟龙失水鱼。
次韵仁泽僧来见
陈著（宋代）

嵩溪修竹下，一榻坐幽深。
时异交游少，年衰百病侵。
生涯成鸟啄，村景付猿吟。
惟有相从梦，时时到梵林。
隔汉江寄子安
鱼玄机（唐代）

江南江北愁望，相思相忆空吟。
鸳鸯暖卧沙浦，㶉鶒闲飞橘林。
烟里歌声隐隐，渡头月色沉沉。
含情咫尺千里，况听家家远砧。
三次前韵二首
陈著（宋代）

花本伤时不肯香，酒无赊处亦空忙。
便逢花酒如何醉，回首凄烟锁景阳。
看美人放纸鸢（五首）
杨宛（明代）

共看玉腕把轻丝，风力蹉跎莫厌迟。
顷刻天涯遥望处，穿云拂树是佳期。
{内了外凵}山晓云歌
袁正（宋代）

大坤湿气蒸嵷巃，油然勃然连苍穹。
曙窗注望东{外了内凵}峰，须臾不见青芙蓉。
初疑博山喷出紫烟缕，又疑蜃精海底推起龙王宫。
东西模糊总一色，上下变纪知几重，
既非芒砀山中隐刘季，又非阳台神女遥相通。
养文玄豹隐丹壑，失巢老鹤迷青松。
忽见千株万株老枯桧，化作千丈万丈苍精龙。
断崖滴翠时洒洒，落花细雨春蒙蒙。
金乌欲上海水赤，神光汤射生青红。
狂飚卷地忽吹散，依然绣出金屏风。
奇奇怪怪渺无际，且将浩兴收拾填心胸。
寄张司业归休坠马伤足
张弼（明代）

天上归来万想空，马蹄偶尔踏东风。翻身忽断青丝鞚，踠足聊凭紫竹筇。

野渡渔舟人竞趁，名园纵酒客能供。玉堂璧水浮生梦，从此都将付塞鸿。
戊午在灵隐闻曹源和尚讣音兼小师举老为开语
释道冲（宋代）

悔不当初放拍盲，烂樵一顿快平生。
近闻活陷阿鼻狱，抚掌呵呵乐太平。
赠司寇何沅溪致政
黄廷用（明代）

谁说二疏闻汉代，清朝复见一人归。春山隐隐新诗社，烟水茫茫旧钓矶。

逸兴欲寻芳草去，闲情秪伴白云飞。分日世路风涛里，曾似先生蚤息机。
中秋夜不见月
罗隐（唐代）

阴云薄雾上空虚，此夕清光已破除。只恐异时开霁后，玉轮依旧养蟾蜍。
汤阴道中
杜瑛（元代）

城连蔓草就陂陀，匹马玄黄两鬓皤。兔穴废场新事改，燕巢老树旧恩多。

嵇林鬼物防直棘，羑水天风鼓恨波。顾我本非尘土客，云山随意听高歌。
坐旧州驿亭上作
宋庠（宋代）

废垒孤亭四面风，座疑身世五湖东。长天野浪相依碧，落日残云共作红。

渔缶回环千艇合，巷蒲明灭百帆通。恍然归兴无人会，閒向青冥数塞鸿。
寄金山良书记
章甫（宋代）

不向金山作主人，春江鸥鸟定相亲。
凭君与问寒岩树，今见桃花几度新。
大中祥符五岳加帝号祭告八首
佚名（隋代）

节彼岱宗，有严庙貌。
惟辟奉天，依神设教。
帝黄焜煌，嘉荐普淖。
至灵格思，殊祥是效。
为亲乞禄诗赠丁文统邑丞 其二
徐熥（明代）

岂是爱微官，因承禄养欢。公厨充菽水，海错佐盘餐。

振藻宜花县，哦松傍药栏。浮沈元世路，莫谓折腰难。
过虎丘 其一
周南（宋代）

勾吴霸业竟谁成，留得崇丘岁一登。玉雁已随黄壤尽，铁花空向碧潭凝。

空中有塔掀铃语，台上无僧唤石应。踏尽苍苔春老去，但馀落日与寒藤。
端平三年春帖子词·贵妃阁
洪咨夔（宋代）

梅试催妆粉，兰披入梦香。
迎春占北斗，受福拜东皇。
游仙词三十三首
王镃（宋代）

百万仙兵护帝车，宝光云篆自成书。
庞刘元在天医院，雷祖时差过玉虚。
送傅济道之漳浦尉
吕南公（宋代）

河梁东度送征鞭，屈指闽荒路二千。难向解携无一语，再思重见尚三年。

高堂上寿今谁及，白屋青衫合自怜。努力官箴莫轻堕，清时无善不登延。
杕柏寄傅钦之三首
司马光（宋代）

彼杕者柏，生于崇峦，
其叶丸丸。君子爰处，
爰处爰游。匪忧勿忧，
其乐休休。
次王竹斋韵
叶茵（宋代）

忘身忘世老方回，适处从教节物催。
几日吟情为热恼，一天生意趁凉来。
屋边花竹时时好，水外轩窗面面开。
独有此君同此趣，百年事业两三杯。
自巴达威亚至茂物
陈宝琛（清代）

前村刈稻后分秧，南陇初花北半黄。猛记明宵当祀灶，水田万罫是他乡。
赠容南韦中丞
陈陶（唐代）

普宁都护军威重，九驿梯航压要津。十二铜鱼尊画戟，

三千犀甲拥朱轮。风云已静西山寇，闾井全移上国春。

不独来苏发歌咏，天涯半是泣珠人。
杨柳枝
陈鸣鹤（明代）

万绪千条拂翠台，只牵人去不牵来。
杨枝折在行人手，那得杨花二月开。
忆外舅
邓雅（元代）

外舅襄阳远，音书恨未通。关河奔走外，乡国乱离中。

暗草江南路，晴云塞北鸿。一尊林下酒，谈笑几时同。
赠稽司理
佘翔（明代）

建安别去动经年，此日重逢皎若仙。法署有星悬水镜，官衙无若挂蒲鞭。

苏门访道疑中散，荆土登楼愧仲宣。指日循良膺召对，趋朝咫尺奏钧天。
两日苦风思江南
梅尧臣（宋代）

摆磨万木声，朝吼暮不止。
吹沙作云飞，物状颜色死。
还念江上山，落瀑鸣几里。
茅茨松竹间，翠的门前水。
下窥石穴鱼，出入数十尾。
是时残照微，古路谁家子。
羸马入烟林，区区何若此。
昔笑今已迷，薄官正如彼。
何当归去来，临流重洗耳。
偈颂一百零三首 其六十九
释月涧（宋代）

大道平平无壅塞，无端特地设深坑。衲僧若具丈夫志，解向机先掉臂行。
武后长寿元年民间谣
佚名（唐代）

补阙连车载，拾遗平斗量。欔槌侍御史，碗脱侍中郎。
怀王伯申
马宗琏（清代）

太乙频看降紫庭，刘歆再世阐全经。淮南久建藏书室，蓟北还依问字庭。

一径草深烟漠漠，六街花落雨冥冥。何时共剪西窗烛，金石遗文证鼎铭。
赋得霜叶红于二月花
玄烨（清代）

塞鸿初度惊霜信，枫叶流丹树树红。最喜山林清俗念，故应暂却世尘风。
游龙门诗十二首·利涉塔院
韩维（宋代）

许公读书地，尘像一来拂。
门掩僧不归，檐低燕飞出。
高人不可见，石塔镇寒骨。
送郑公老少卿赴吉州三首 其一
仲并（宋代）

千里能来两郑公，百年英烈尚遗风。笙歌少让他时胜，犴狱应从到日空。

画戟行程春色里，邮亭离恨雨声中。不辞远为宗风去，一瓣香缘六一翁。
赠张和知府周卿
白珽（元代）

人品中原说此翁，雄文直气耿心胸。
几年天上张公子，今日云心陸士龙。
来暮已闻歌五袴，平反何翅禄千钟。
相从愧落诸公后，拭目西岩第一峰。
题俞章怀椿卷
张宁（明代）

肠断高林泪迸泉，萧萧风叶夕阳天。春秋望绝八千岁，日夕愁阳百万年。

有约松筠空自好，无情桥梓为谁妍。燕山路杳人何在，丹桂寒香益惘然。
李节推亭子
曾巩（宋代）

盱江郭东门，江水湛虚碧。
东南望群峰，连延倚天壁。
长林相蔽亏，苍翠浮日夕。
青冥窗户寒，居者非咫尺。
子初得从谁，有此烟雾宅。
燕坐远世喧，及门无尘客。
筑亭更求深，缓带聊自适。
时花笑婀娜，山鸟吟格磔。
家酿熟新樽，欢言命良席。
故已轻华簪，宁论珍拱璧。
我亦有菑田，相望在阡陌。
安得巾柴车，过从伫三益。
十想诗十首 其二 蛤蜊
强仕（明代）

蛤蜊称海错，金胎裹银壳。若士海上游，食此翔廖廓。
与赵思晏兴来青楼虽作而不与
戴奎（明代）

存耕道人过我游，不减雪中乘兴舟。浮云世事口不挂，语语索兴来青楼。

楼中之人奇且伟，肯使馀生在泥滓。春风石上鼓瑶琴，夜雨灯前列图史。

有时凭高一撚髭，汀烟沙鸟皆吾诗。钩帘晓挂抟桑影，钓丝晴罥珊瑚枝。

方壶蓬岛谁解识，雾散云开翠如织。山势疑将度海来，岚光屡见排檐入。

问谁于此兴诗频，哦松大笔尤清新。石门老翁扳桂手，湖山处士吟梅人。

嗟予卧疴笔研废，欲作歌诗动经岁。神游意想一语无，几回虚作凭栏势。

吾闻仙人好楼居，时能御风游六虚。尔今凡骨倘未换，大药好乞刀圭馀。

不然买鱼仍酿术，楼头日与宾朋集。坐令青眼客长来，不独来青见山色。
题长乐亭
陈与义（宋代）

远山云迷颠，近山净如沐。
客子曳竹舆，伊鸦过山麓。
我行一何迟，时序一何速。
东风所经过，林水一时绿。
疏雨忽飞堕，声在道边木。
淑气自远归，光景变川陆。
遥知存存子，明亦戒征轴。
霁色虽宜诗，不见此清穆。
王四十监鸿庆宫
刘攽（宋代）

沛邑祠原庙，明年启寿宫。真游追柱史，吏隐即冥鸿。

苑路连修竹，儿歌习大风。海凫随步武，笙鹤下虚空。

司马官园令，千秋擢寝中。书成大人赋，梦识白头翁。

北阙縻徐乐，丹砂愧葛洪。帝乡那可问，相望五云东。
送牛德大
陈高（元代）

四月西湖景最奇，使臣行役到家时。画船载酒轻轻荡，红袖笼笙细细吹。
题画竹
郑真（明代）

轩居曾种碧琅玕，满目秋声白昼寒。旧日林泉今总废，画图空向醉中看。
佥宪李士修寄诗数十章书二绝报之 其一
苏葵（明代）

风雅遗音久不闻，珠玑新样带山云。吟哦不尽怀公意，起步长廊印月痕。
喜子邲登第
葛立方（宋代）

吾家五世十三人，竞撷丹枝撼月轮。庆历贤科开后裔，隆兴儒业继前尘。

泥金帖报家庭喜，烧尾筵张帝里春。从此传芳应未艾，桂香应已袭天伦。
述书
沈彩（清代）

不知春蚓与秋蛇，嫡嗣山阴第一家。曾彷金钗为转折，谁云花一有欹斜。

焚书空复嗟秦始，炼石应须问女娲。淳古自难清劲易，十年辛苦悔涂鸦。
寄李允蹈
孙应时（宋代）

相遇吴陵日，如登单父台。
了知心尚在，不忍首重回。
明月人千里，春风酒一杯。
缄诗凭驿使，持当岭头梅。
鹤会三首
刘克庄（宋代）

晚觉方家总寓言，儋书只说谷神存。
不烦姹女来丹灶，忽有婴儿出囟门。
寄西山勤道人
林逋（宋代）

天竺山深桂子丹，白猿啼在白云间。
死生不出千门事，坐卧无如一室闲。
谁伴锡痕过寂历，自凭茶色对孱颜。
忘机亦有庞居士，园井萧疏病掩关。
寿皇太子
赵彦端（宋代）

二圣多能似仲尼，储皇家学自庭围。
银钩已有淳熙脚，玉句仍传德寿衣。
诉衷情
朱敦儒（宋代）

老人无复少年欢。嫌酒倦吹弹。黄昏又是风雨，楼外角声残。

悲黄国，念尘寰。事难言。下了纸帐，曳上青氈，一任霜寒。
故恭人刘氏挽词
杨万里（宋代）

雨露低苹沼，芝兰上桂林。
鱼轩帘蹙绣，鸾纸诰涂金。
死者夫何恨，归欤乃宿心。
不偕君子老，愁绝白头吟。
和金眉生廉访江上寄怀
黄文涵（清代）

老不伤春春自残，楝花风起客心寒。横江波浪天边接，大将旌旗壁上观。

阅世更怜挥手易，论交须惜赏音难。英才兴替寻常事，且向昭回变化看。
巡衣锦军制还乡歌
钱镠（唐代）

三节还乡兮挂锦衣，碧天朗朗兮爱日晖。

功成道上兮列旌旗，兮老远来兮相追随。

家山乡眷兮会时稀，今朝设宴兮觥散飞。

斗牛无孛兮民无欺，吴越一王兮驷马归。
再读楚东集用前韵寄景卢嘉叟
王十朋（宋代）

二子聪明旷与离，一尊容我与论诗。待将后集从前刻，直到鄱阳送别时。
意不求如
晃逈（宋代）

牢收长物金三品，密写虚名墨一行。
失道信缘成苦趣，懵然流转海茫茫。
早发洛中
许棠（唐代）

半夜发清洛，不知过石桥。云增中岳大，树隐上阳遥。

堑黑初沉月，河明欲认潮。孤村人尚梦，无处暂停桡。
归途有僧自望华亭来迎且请诗
王守仁（明代）

方自华峰下，何劳更望华。山僧援故事，要我到渠家。

自谓游已至，那知望转佳。正如酣醉后，醒酒却须茶。
朝阳穿破衲
释梵琮（宋代）

笑看体上衣，断云欲飞走。
朝阳忽相逢，针眼已通透。
集古今山林閒适诗以林泉啸咏名之
张镃（宋代）

夜窗涉尘编，山林诗辄取。
悠然忘世故，正味若醇酒。
渠能道我言，不必出吾口。
抄成长自随，真为岁寒友。
句 其一
孙何（宋代）

谁如张璪工松石，拟裂鲛绡画作图。
砚瓦
贯休（唐代）

浅薄虽顽朴，其如近笔端。低心蒙润久，入匣更身安。

应念研磨苦，无为瓦砾看。傥然仁不弃，还可比琅玕.
和童志昂给事自蜀督军还贬寿昌令留别韵
丘浚（明代）

才捧纶音出禁闱，潢池赤子遽来归。安边自谓无遗策，平地谁知有伏机。

送客江亭休赠策，逢僧野寺谩留衣。从来六月鹍鹏息，不久乘风又奋飞。
送刘季孙守隰州
张耒（宋代）

君家将军本缝掖，叱咤西摧贺兰石。一时成败何足论，要使英名垂竹帛。

到君奇骨尚虎头，白须千骑守边州。插架万签供记览，探囊五字擅风流。

大河之东士精勇，日饮不妨飞猎鞚。五更吹角建牙旗，万马合围行酒瓮。

朝裘风劲黑貂暖，夜帷雪满青毡重。乐哉闭口莫言兵，虽有颇牧谁能用。
阑干
韩偓（唐代）

埽花虽恨夜来雨，把酒却怜晴后寒。吴质谩言愁得病，当时犹不凭阑干。
挽向伯恭
王洋（宋代）

绝代风流世所希，如公真是命难推。
三辞令尹高前哲，两挂儒冠当盛时。
丞相耐官天语贵，左师习礼楚人知。
试看流庆当何似，滚滚长江不尽期。
闺情绝句（五首）
沙宛在（明代）

白燕双双入幕频，梨花香遍雪为茵。
夜来纵有游仙梦，不作乌衣国里人。
羞燕
朱淑真（宋代）

停针无语泪盈眸，不但伤春夏亦愁。花外飞来双燕子，一番飞过一番羞。
宿龙宫滩
韩愈（唐代）

浩浩复汤汤，滩声抑更扬。
奔流疑激电，惊浪似浮霜。
梦觉灯生晕，宵残雨送凉。
如何连晓语，只是说家乡？
颂
释嗣宗（宋代）

涧底泥牛金贴面，山头石女著真红。
系驴橛上生芝草，不是云霭香炉峰。
颂古十四首·香严上树
释可湘（宋代）

上树垂机值虎头，自知覆水已难收。
犹能觌面呵呵笑，转却三春作九秋。
出真州
文天祥（宋代）

戎衣啧啧叹忠臣，为说城头不识人。
押出相公州界去，真州城里榜安民。
望九疑山在宁远县三十里许
王缜（明代）

晓等宁远路，暮过九疑关。九疑何所有，磊磊山间山。
闻蛙二首
宋祁（宋代）

蛙声直可厌，聒耳横相干。
怒气何关勇，私鸣不为官。
送丘为往唐州
王维（唐代）

宛洛有风尘，君行多苦辛。四愁连汉水，百口寄随人。

槐色阴清昼，杨花惹暮春。朝端肯相送，天子绣衣臣。
依韵和王宣徽奉安中太乙神像
王珪（宋代）

太乙真庭结宝坛，中涵元象本无言。
三山波涌楼台近，北极星环剑佩尊。
岁人飞宫初在丑，神移列驭直从坤。
妖氛自逐灵旂卷，瑞谷常登御廪蕃。
晓日破红浮门栱，夕云凝紫护周垣。
龙随圣笔栖碑首，鹤带仙书语洞门。
天马应歌来伏卫，岳祗聊职听朝昏。
传闻词客新吟苦，玉案缠承上帝恩。
送五羊曾仲卿改秩受县南归
曾丰（宋代）

近派家于粤，初封国自鄫。
要无非我族，终不是它曾。
阅谱宗盟重，联官事契增。
居常多阻间，仅获一瞻承。
逆旅重交臂，高谈屡抚膺。
秋风楼上月，雨夜案头灯。
把酒相兄弟，论文复友朋。
众星朝北斗，群翼让南鹏。
墨绶恩光烂，花城喜气蒸。
宜民条教出，溢耳颂声腾。
鹗牍交飞上，鸾台缓步登。
难中须有立，妙处要无称。
顾我羞低首，从今乐曲肱。
未忘为吏隐，犹学在家僧。
念旧宁无感，驰书恐不能。
官高余健走，可遣到庐陵。
新池石阙篇
丘逢甲（清代）

女贞之木木有节，种向新池双石阙。千秋石上名不灭，问年三石下弦月。

女者朱，妇者胡，夫者谁，癯而儒。榴花红，缝嫁襦；菊花黄，药满盂。

灵药返魂魂不起，菊花一夜抱香死。下弦月，照流黄，舌端血化青莲光。

都人士女啧啧赞叹，佥曰宜褒扬。小吏陈书、大吏上章，言之天子旌其乡。

吁嗟乎！广长舌，开法界，惟妇之舌长是戒。谁知巾帼有常山，三寸舌前万灵拜。

天倾地陷石不坏，君不见女贞之木木有枝，峨峨双阙标新池。
南柯子·池水凝新碧
吴潜（宋代）

池水凝新碧，阑花驻老红。有人独立画桥东。手把一枝杨柳、系春风。
鹊绊游丝坠，蜂拈落蕊空。秋千庭院小帘栊。多少闲情闲绪、雨声中。
性地颂
张伯端（宋代）

如来妙体遍河沙，万象森罗无障遮。
会得圆通真法眼，始知三界是吾家。
蓬山堂访王鹤隐高士不值
黄庚（元代）

蓬莱深处访仙家，云护岩扉石径斜。
笙鹤未归春寂寂，青鸾啄碎碧桃花。
独坐思诸弟
周淑履（清代）

含愁寂寂掩柴扉，疏柳横窗映绣帏。鸿雁几行声呖呖，可能一夜向西飞。
舍弟寄茶
刘跂（宋代）

吾弟饷人真不恶，建芽来自禁烟前。一杯未易阳侯厄，四两应为蒙顶仙。

病子头风如得药，酒家中圣殆忘眠。平头奴子堪瓶椀，可带樵青竹叶煎。
菩萨蛮
蔡伸（宋代）

飞英不向枝头住。等闲又送春归去。云幄翠阴浮。长随日脚流。

玉箫吹凤怨。惊起楼中燕。飞去自双双。恼人空断肠。
偈颂一百四十一首
释师范（宋代）

来住清凉寺，匆匆一个月。
闲时闲有余，忙时忙不彻。
谁知忙与闲，秤锤浑是铁。
舜若多神笑点头，骄梵钵提长吐舌。
祭灶与邻曲散福
陆游（宋代）

已幸悬车示子孙，正须祭灶请比邻。
岁时风俗相传久，宾主欢比一笑新。
雪鬓坐深知敬老，瓦盆酌满不羞贫。
问君此夕茅檐底，何似原头乐社神？
送章明章善解官奉亲还吴中二首
王洋（宋代）

病卧江城五见秋，惟君向我用青眸。
廪人白粟长相续，官簿青钱不用求。
向日倾心今得意，犯严荐口昔徒羞。
期君通籍金闺后，唤我松江共钓舟。
和曹子方呈邓张晁蔡
余干（宋代）

可畏日轮如赤釜，赖有群仙司下土。稍从寥廓涌浓云，旋向尘下洒甘雨。

松萝既女更施泽，山木欲童俄得乳。马牛暂息要途劳，鱼鳖顿舒炎海苦。

野鹳那虚屋上鸣，穴狸不缪山中语。清风岂假白羽摇，轻汗宁沾翠绡舞。

已怜爽气满襟袖，更喜馀霞照庭户。后朝便足阅英才，为指帡幪设千俎。
宫词一百首
岳珂（宋代）

雒坛爟火夜升烟，卤簿如云绣色鲜。
万姓欢呼感泣，此生重遇太平年。
谒并州大兴国寺诗
李世民（唐代）

回銮游福地，极目玩芳晨。梵钟交二响，法日转双轮。

宝刹遥承露，天花近足春。未佩兰犹小，无丝柳尚新。

圆光低月殿，碎影乱风筠。对此留馀想，超然离俗尘。
问寇校书双谿
王维（唐代）

君家少室西，为复少室东，别来几日今春风。

新买双谿定何似，馀生欲寄白云中。
菩萨蛮 苦挽先师恽洁士
苏穆（清代）

西风日夜摧残叶。潇潇和雨阶前滴。那得不潸然。抱经将十年。

琼楼今异昔。何处容高洁。无语忆春晖。白云天际飞。
自讼二首甲午秋初入狱赋 其二
黄淮（明代）

寡识蠡窥海，疲才蹇曳轮。临深惟恐惧，抚已益酸辛。

圣治乾坤大，仁恩雨露春。自新如有路，指日听丝纶。
上元灯词
陈协（宋代）

小谢轻尘扑夜缸。一宵风雨暗春江。玉龙戏水原成两，火凤衔花也自双。

大白浪浮邀月榭，小红低唱落梅窗。如何十二街头影，却伴明灯绣佛幢。
上韬光望钱唐江
吴士玉（清代）

拔云缘危磴，邈若陵风飞。回首失绀宇，耸身但翠微。

连天起古烟，万竹相因依。碧色望不尽，步步娱清晖。

绝境天可扪，訇然开岩扉。遂登缥缈楼，浩歌纵遐睎。

江光摇空阔，潮势吹裳衣。精神忽飞扬，八极从指挥。
元旦次日立春
王迈（宋代）

年从爆火暗中移，椒柏迎欢上酒卮。
今日天晴宜麦熟，明朝春酒报花知。
好奇漫说鸡千跖，行乐都来黍一炊。
但得新年诗有料，不妨贫以去年时。
忆远曲
张籍（唐代）

水上山沉沉，征途复绕林。途荒人行少，马迹犹可寻。

雪中独立树，海口失侣禽。离忧如长线，千里萦我心。
秋日山行
释云岫（宋代）

半坞夕阳红树叶，一村鸡犬野人家。
牧童歌笑牛羊下，太古淳风尽属他。
六州
佚名（宋代）

承圣绪，垂意在升平。驱貔虎，策豪英。号令肃天兵。四方无复羽书征。德泽浸群生。睿谋雄俊，绌汉高狭陋，慕三皇二帝，登闳缉乐缀文明。将升岱狱告功成。玉牒金绳。腾宝飞声。事难评。轩鼎就、清都一梦俄顷。飞霞佩，乘龙驭，羽卫入高清。祥光浮动五色，迎鸾凤，杂箫笙。因山功就，同轨人至，铭旌画翣，行背重城。楚笳凝咽，汉仪雄盛，攀慕伤情。惟馀内传，知向蓬瀛。
效阴铿安乐宫体十首 其三 清暑殿
胡应麟（明代）

曲榭生风蚤，层窗漏日迟。冰山围巀嵲，雪巘架逶迤。

石甃长秋围，泉疏太液池。御舟三翼泛，宫扇七轮驰。

莫漫酣吴酒，轻言狎翠眉。
寄礼法师
释择璘（宋代）

寺枕沧溟上，门长掩寂寥。
定回花漏断，讲彻兽烟消。
入槛泉声细，当轩岳色遥。
何时会重席，南望路迢迢。
思家信不至
姚勉（宋代）

又是秋风入芰荷，尚无黄耳到如何。慈亲想自精神健，娇女应添智慧多。

踪迹自嗟成漫浪，利名底苦欲奔波。几时了却胸中事，只傍南溪理钓蓑。
失题 其五
李彭（宋代）

秦郎本是金闺彦，撰次宁为仙董狐。西狩获麟虽绝笔，道山今日要真儒。
得家书作
李骥元（清代）

羁人每恨得书难，比至书来不忍看。已为家贫伤米贵，何堪岁忍惜衣单。

霜枯塞草山俱瘦，雨减汾河水正乾。好挟太行云两片，相随征骑到长安。
秋夕听弹五弦琴
张方平（宋代）

古风久已坏，今夕闻遗声。恍若忘身世，怡然通性情。

缅怀有虞氏，旷想三代英。此时知此意，青天秋月明。
游双径
释绍嵩（宋代）

宝刹触南箕，登临独立时。
江山如有味，花柳更无私。
已病身犹健，言归心尚迟。
片云头上黑，真个解催诗。
三寄简叔
刘克庄（宋代）

屡有诗贻田舍翁，灯花常至夜深红。
莫嫌云榭文书冗，稍喜冰衔职任雄。
健吏安知元结事，贪夫愧死伯夷风。
得君厚禄吾何患，从此樽中酒不空。
句
陈素风（唐代）

三行故柳藏鸦树，一带长波灌竹泉。千门竹影联春色，一段和光彻翠微。

西陵古木年年老，南陌风光日日新。百宝镜轮金翡翠，五云丝网玉蜘蛛。
归自临川途中感物遇事得八绝句寄秀美 其七
欧阳澈（宋代）

啾唧蛩吟旅况凄，那堪孤枕酒醒时。梦魂栩栩知何处，依约幽轩话别离。
品令·情难托
赵长卿（宋代）

情难托。离愁重、悄愁没处安著。那堪更、一叶知秋後，天色儿、渐冷落。马上征衫频搵泪，一半斑斑污却。别来为、思忆叮咛话，空赢得、瘦如削。
秋夕不能佳眠
范成大（宋代）

昼坐既催颓，夜卧亦展转。检校百骸间，无一得安稳。

四大元假合，解散会归尽。何烦造化儿，前期苦相窘。

咄咄方书空，忽发一笑冁。都缘有我相，浪把此身认。

于中有安否，随即生喜愠。蝉声耳根响，蝇趐目中晕。

无明遍大千，祇自植愁本。化儿安在哉，作诗谢不敏。
八月下旬观邸报二绝句·其二
洪适（宋代）

叹息东坡老，聪明误一生。
不须多识字，捷径自横行。
江上答崔宣城
李白（唐代）

太华三芙蓉，明星玉女峰。寻仙下西岳，陶令忽相逢。

问我将何事，湍波历几重。貂裘非季子，鹤氅似王恭。

谬忝燕台召，而陪郭隗踪。水流知入海，云去或从龙。

树绕芦洲月，山鸣鹊镇钟。还期如可访，台岭荫长松。
鼓山
史季温（宋代）

上到瑶峰第几间，御风骑气渺人寰。
天高陡觉星辰近，地迥偏饶日月间。
去海茫茫疑十里，望州隐隐见三山。
昨过漕台庭前茶醾盛开已而詹体仁海棠和章及
张栻（宋代）

玉立春深雪不如，生香透骨雪应无。
莫遣飘零杂尘土，芬芳留入碧琳腴。
寓题
崔道融（唐代）

海上乘查便合仙，若无仙骨未如船。

人间亦有支机石，虚被声名到洞天。
赠相僧杨懒散
张嵲（宋代）

野鹤本长生，孤云无定意。
托迹虽世间，游心乃尘外。
请问绛人年，曾观柏寝器。
微言洞倚伏，妙中惊人世。
往夏识方瞳，今春分别袂。
飞帆烟雨外，驻锡云林际。
逸兴轻远游，滞念牵离思。
后夜听钟鸣，应有寒山寺。
学诗
龚相（宋代）

学诗浑似学参禅，悟了方知岁是年。
点铁成金犹是妄，高山流水自依然。
不寐二首
陈造（宋代）

追思可乐是丁年，日力孳孳有食眠。
头触屏风只灯后，慈亲笑劝掩陈编。
路西田舍示虞孙小诗二十四首 其五
李之仪（宋代）

栽桑插柳展沟塍，共趁清明力倍增。分得这般穷伎俩，却应苦行过于僧。
弄珠宁春日闲望
文同（宋代）

弄珠亭上客，来想弄珠人。
野草迷晴岸，垂杨暗晚津。
天涯羁旅地，村落寂寥春。
何处皤然叟，扁舟下钓纶。
如梦令 京兆谭急脚索
马钰（金朝）

且做尘中急足。有日清闲愿足。随分更随缘，自是常常知足。

知足。知足。捉住金乌三足。
导引·上皇天大
佚名（宋代）

上皇天大，华旦焕尧文。鸿福浩无垠。羽龙俄驾灵輴去，空锁鼎湖云。稽山翠拥浙江濆。归旆卷缤纷。仙游指日严升祔，万载颂高勋。
赵湖州东园杂咏和人韵 一勺
陈文蔚（宋代）

吞梦胸襟纳九江，等閒领客醉壶觞。爱将万事寻源委，锄到云间得秘藏。
感时留别从兄徐王延年、从弟延陵
李白（唐代）

天籁何参差，噫然大块吹。玄元包橐籥，紫气何逶迤。

七叶运皇化，千龄光本支。仙风生指树，大雅歌螽斯。

诸王若鸾虬，肃穆列藩维。哲兄锡茅土，圣代罗荣滋。

九卿领徐方，七步继陈思。伊昔全盛日，雄豪动京师。

冠剑朝凤阙，楼船侍龙池。鼓钟出朱邸，金翠照丹墀。

君王一顾盼，选色献蛾眉。列戟十八年，未曾辄迁移。

大臣小喑呜，谪窜天南垂。长沙不足舞，贝锦且成诗。

佐郡浙江西，病闲绝驱驰。阶轩日苔藓，鸟雀噪檐帷。

时乘平肩舆，出入畏人知。北宅聊偃憩，欢愉恤茕嫠。

羞言梁苑地，烜赫耀旌旗。兄弟八九人，吴秦各分离。

大贤达机兆，岂独虑安危。小子谢麟阁，雁行忝肩随。

令弟字延陵，凤毛出天姿。清英神仙骨，芬馥茝兰蕤。

梦得春草句，将非惠连谁。深心紫河车，与我特相宜。

金膏犹罔象，玉液尚磷缁。伏枕寄宾馆，宛同清漳湄。

药物多见馈，珍羞亦兼之。谁道溟渤深，犹言浅恩慈。

鸣蝉游子意，促织念归期。骄阳何太赫，海水烁龙龟。

百川尽凋枯，舟楫阁中逵。策马摇凉月，通宵出郊圻。

泣别目眷眷，伤心步迟迟。愿言保明德，王室伫清夷。

掺袂何所道，援毫投此辞。
四月
佚名（先秦）

四月维夏，六月徂暑。先祖匪人，胡宁忍予？

秋日凄凄，百卉具腓。胡离瘼矣，爰其适归？

冬日烈烈，飘风发发。民莫不穀，我独何害？

山有嘉卉，侯栗侯梅。废为残贼，莫知其尤！

相彼泉水，载清载浊。我日构祸，曷云能穀？

滔滔江汉，南国之纪。尽瘁以仕，宁莫我有？

匪鹑匪鸢，翰飞戾天。匪鳣匪鲔，潜逃于渊。

山有蕨薇，隰有杞桋。君子作歌，维以告哀。
重九日陪诸公游花田 其三
蔡戡（宋代）

作意登临快此生，爱花莫惜酒杯盈。水沉风味香仍远，冰雪肌肤韵更清。

名字不须联十友，品题犹赖有三英。定知茉莉真瓜葛，连璧谁家弟与兄。
殿前欢·楚怀王
贯云石（元代）

楚怀王，忠臣跳入汨罗江。
《离骚》读罢空惆怅，日月同光。
伤心来笑一场，笑你个三闾强，为甚不身心放？
沧浪污你，你污沧浪。
与楷知仓
释正觉（宋代）

米坊能者较些些，七百僧中独作家。
半夜传来衣有据，机前收得镜无瑕。
祖师只麽闲舂碓，若子如今莫撒沙。
古井先秋念枯冷，金绳钓出玉虾蟆。
题墨江手卷
谭大初（明代）

始兴江水色如墨，幽人卜筑江之侧。临流染翰几经年，洗耳濯缨聊自适。

牛刀小试非吾心，拂袖归来头尚黑。得鲜呼酒发浩歌，长啸一声江月白。
鲁藩烟火
张岱（明代）

兖州鲁藩烟火妙天下。烟火必张灯，鲁藩之灯，灯其殿、灯其壁、灯其楹柱、灯其屏、灯其座、灯其宫扇伞盖。诸王公子、宫娥僚属、队舞乐工，尽收为灯中景物。及放烟火，灯中景物又收为烟火中景物。天下之看灯者，看灯灯外；看烟火者，看烟火烟火外。未有身入灯中、光中、影中、烟中、火中，闪烁变幻，不知其为王宫内之烟火，亦不知其为烟火内之王宫也。

殿前搭木架数层，上放“黄蜂出窠”“撒花盖顶”“天花喷礴”。四旁珍珠帘八架，架高二丈许，每一帘嵌孝、悌、忠、信、礼、义、廉、耻一大字。每字高丈许，晶映高明。下以五色火漆塑狮、象、橐驼之属百余头，上骑百蛮，手中持象牙、犀角、珊瑚、玉斗诸器，器中实“千丈菊”“千丈梨”诸火器，兽足蹑以车轮，腹内藏人。旋转其下，百蛮手中瓶花徐发，雁雁行行，且阵且走。移时，百兽口出火，尻亦出火，纵横践踏。端门内外，烟焰蔽天，月不得明，露不得下。看者耳目攫夺，屡欲狂易，恒内手持之。

昔者有一苏州人，自夸其州中灯事之盛，曰：“苏州此时有烟火，亦无处放，放亦不得上。”众曰：“何也？”曰：“此时天上被烟火挤住，无空隙处耳！”人笑其诞。于鲁府观之，殆不诬也。
赠长
王安石（宋代）

秀骨厖眉倦往还，自然清誉落人间。闲中用意归诗笔，静外安身比太山。

欲倩野云朝送客，更邀江月夜临关。嗟予踪迹飘尘土，一对孤峰几厚颜。
与孙氏
周默（宋代）

五十衰翁二十妻，目昏发白已头低。
绛帏深处休论议，天外青鸾伴木鸡。
宣檄随府初程得风
陈杰（宋代）

溯楚三千里，离淮第一程。海潮随意送，江月打头迎。

西事端无恙，东风故有情。篙师浑未解，挂席亦欢声。
菩萨蛮（次张秉道韵）

舒亶（宋代）

真珠酒滴琵琶送。行云旧识巫山梦。空得醉中归。老来心事非。

山梅含日暖。照水花枝短。密叶似商量。向人春意长。
以危楼高百尺分韵得危字
顾瑛（元代）

楼上笙歌合奏时，湖山当席最相宜。风吹轻袂身疑举，人立飞桥意不危。

蜃气欲浮河汉动，秋光已近女牛期。潘郎容易头如雪，且醉花前双玉卮。
旧题宝胜寺壁
胡仲弓（宋代）

十里湖光镜样平，银潢一带向东倾。
寺从杨柳阴中出，僧在莲花会上行。
佛地也容担板汉，梵音莫近采菱声。
我来借榻醒尘梦，归去吟诗韵更清。
书双迳铺
赵蕃（宋代）

昔者曾看紫柞花，今焉梅谢柳生芽。
无穷甲子随车毂，有限光阴属鬓华。
马文毅公汇草辨疑歌
钱载（清代）

圣庙忠节襄平公，公所撰书惜未见，公自作歌蒙难中。

维时十有二年癸丑冬，三桂叛，延龄从。广西巡抚铁男子，御衣赐著何从容。

遗之大帽发冲怒，沥血缒城达三疏。自经不得又复引佩刀，镇粤公能邀一顾。

囚首排阊击笏楼，疾风授命乌金铺。阖门百口视如归，白日青磷莽回互。

拘囚方四年，幽愤草圣传。钩摹十二帙，《草字杂礼》无斯全。

斯非皇象《急就篇》，又岂浮屠永素能专前。正书况释顾姬笔，姬亦从公奋死归于天。

呜呼瘗骨处，广福寺，黑塔村，碑御制，抚蛮灭寇，将军又死傅弘烈，巡远双忠祠八柱。

宪皇恤先臣，庙入昭忠仍谕祭。本朝元气极盛诸公生。

淋漓颈血为君父，亦既青史名其名。君不见以炭画壁范忠贞。
次韵陆务观慈姥岩酌别
范成大（宋代）

送我弥旬未忍回，可怜萧索把离杯。
不辞更宿中岩下，投老余年岂再来！
哀王孙
李希圣（清代）

金鞭宝玦走天涯，紫塞黄尘日又斜。北去铜驼惟有泪，西来玉马已无家。

愁闻虏骑随秋草，怕遣宫莺问落花。闻道青门多白骨，更无人种故侯瓜。
首尾吟 其七十六
邵雍（宋代）

尧夫非是爱吟诗，诗是尧夫赞易时。大道备人皆有谓，上天生物固无私。

虽知同道道亦得，未若先天天弗违。过此圣人犹不语，尧夫非是爱吟诗。
逍遥咏
宋太宗（宋代）

铅汞丹方不谩论，同归一体有玄门。
刚柔产取黄牙树，远近先明赤水魂。
化质昭然清日月，纵横无碍杳乾坤。
龙吟虎啸真非是，雾散云飞似雨奔。
祠禄满不敢复请作口号
陆游（宋代）

祠庭八载窃荣名，一饱心知合自营。
牍後落衔便手倦，月头镌俸喜身轻。
弊衣不补惟频结，浊酒难谋且细倾。
赖有东皋堪肆力，比邻相唤事冬耕。
好事近（用前韵答邓端友使君）
向子諲（宋代）

风劲入平林，扫尽一林黄叶。惟有长松千丈，挂娟娟霜月。

使君和气动江城，疑是芳菲节。忽到小园游戏，见南枝如雪。
舟中得功远琼花露戏成三绝 其二
袁桷（元代）

平生嗜酒不殢饮，最忆停杯微醉时。花下盈盈似相待，莫教春倒最浓枝。
踏莎行
欧阳澈（宋代）

罗幕风轻，水沈烟细。杯行笑拥东山妓。酬歌何惜锦缠头，清音暗绕梁尘起。

银甲弹筝，碧桃荐味。举觞飞白拚沈醉。花窗弄月晚归来，门迎蜡炬笙箫沸。
卖鱼湾
文天祥（宋代）

风起千湾浪，潮生万顷沙。
春红堆蟹子，晚白结盐花。
故国何时讯，扁舟到处家。
狼山青两点，极目是天涯。
次林扩之开善避暑韵二首 其二
朱熹（宋代）

山斋几日旱尘昏，欲拂朱弦已惮烦。凉意感君持寄我，雨声花思满胸存。
浣溪沙（意在亭）
叶梦得（宋代）

休笑山翁不住山。二年偷向此中闲。归来赢得鬓毛斑。

瓮底新醅供酩酊，城头曲槛俯淙潺。山翁老去此山间。
浪淘沙 歌楼逢戴琴生即送其归洞庭
姚燮（清代）

宛转缕金裳。漫唱秋娘。酒襟吟鬓看凄凉。不信湖楼三载别，减尽清狂。

踠碧柳丝长。远色微茫。云边隐隐见吴江。春水白蘋明日路，谁劝行觞。
偈颂二百零五首
释正觉（宋代）

密密住其中，灵然空不空。
一牛才饮水，五马不嘶风。
位里亡消息，机头有变通。
三千大千事，弹指入圆融。
促拍满路花
吕岩（唐代）

秋风吹渭水，落叶满长安。黄尘车马道、独清闲。自然炉鼎，虎绕与龙盘。九转丹砂就，琴心三叠，蕊宫看舞胎仙。任万钉、宝带貂蝉。富贵欲薰天。黄粱炊未熟、梦惊残。是非海里，直道作人难。袖手江南去，白苹红寥，又寻湓浦庐山。
浣花赏梅
陆游（宋代）

老子人间自在身，插梅不惜损乌巾。
春回积雪层冰里，香动荒乌野水滨。
带月一枝低弄影，背风千片远随人。
石家楼上贪吹笛，肯放朝朝玉树新。
水调歌头（浮远堂）
仲并（宋代）

静练平千顷，华栋俯画流。凌晨画戟，来看宿雨断虹收。八九胸画云梦，三千笔端风月，无处快凝眸。笑咏一堂上，挥尘气横秋。

俯危阑，红日下，暮云稠。无穷伟观，只应天意为君谋。容我时醒时醉，独泛微烟微雨，浩荡逐轻鸥。不羡岳阳胜，丹碧耸层楼。
次韵子瞻题无咎所得与可竹二首粥字韵戏嘲无
黄庭坚（宋代）

十字供笼饼，一水试茗粥。
忽忆故人来，壁间风动竹。
舍前粲戎葵，舍後荒苜蓿。
此郎如竹瘦，十饭九不肉。
三月闺怨
张说（唐代）

三月时将尽，空房妾独居。蛾眉愁自结，鬓发没情梳。
复仇四首 其一
刘溥（明代）

天有必还运，人无不报仇。乘舆久蒙尘，吾属得无羞。

江海有时尽，此恨何时休。徒有犬马心，孤身谁与谋。

有发上冲冠，有泪悬河流。安得倚天剑，为君斩旄头。
云
李念兹（清代）

片片浮云去，愁人正望乡。东风吹送汝，几日到咸阳？
送外之大梁
朱柔则（清代）

前时失意悔游燕，此去中州枉自怜。飘泊君同苏季苦，操持吾愧孟光贤。

计程已隔三千里，念别谁堪四五年。莫向离亭歌折柳，恐催客泪落离筵。
重叠金 惜别
吕希周（明代）

粉痕未褪梅妆雪，骖鸾忽度梨花月。灯影小红楼，角声起暮愁。

孤篷怜倦客，绣被余香歇。料倚枕鸳单，屏风六曲山。
进圣训
赵祺（宋代）

宠颁御墨十行新，天锡光华被小臣。家学传心当谨守，恩深何以报君亲。
偈四首 其三
释德洪（宋代）

凉温远近转增疑，不答当渠痛处锥。当逐小儿争未已，仲尼何独古难知。
题苏庆嗣睡乐轩
冯时行（宋代）

六凿森剑戟，一枕寄华胥。
睡觉既殊辙，睡兮真乐欤。
达人蕴大观，方寸包太虚。
忧乐两不知，寤寐常如如。
昔也蝶栩栩，今焉周蘧蘧。
而今我法中，无欠亦无余。
以睡为乐邪，不睡宁非渠。
然则此轩名，无乃滞一隅。
苏子笑而应，斯岂真吾居。
飘流阅世故，早觉心地初。
今古一偃仰，天地一蘧庐。
揭名聊尔尔，至言恐惊愚。
次韵吴伯庸竹间梅花十绝
释绍嵩（宋代）

日移花影上帘钩，品格堪怜绝比俦。
竹外一枝斜更好，眼明端为小迟留。
女冠子
柳永（宋代）

淡烟飘薄。莺花谢、清和院落。树阴翠、密叶成幄。麦秋霁景，夏云忽变奇峰、倚寥廓。

波暖银塘，涨新萍绿鱼跃。想端忧多暇，陈王是日，嫩苔生阁。

正铄石天高，流金昼永，楚榭光风转蕙，披襟处、波翻翠幕。

以文会友，沈李浮瓜忍轻诺。别馆清闲，避炎蒸、岂须河朔。

但尊前随分，雅歌艳舞，尽成欢乐。
过士建中屯田居此君年六十请致仕所居蔽风雨而已
刘敞（宋代）

市朝隐非一，躁静理不同。多君金闺彦，远有山林风。

千钟卧名利，三径入蒿蓬。似是于陵子，又云张长公。

相望千年外，独得环堵中。自古用先进，谁当驻飞鸿。
赠陈伯玑移居
周体观（清代）

重开三亩宅，环堵正相宜。花落春城晚，人归故园迟。

鉴湖原是曲，邻笛为谁吹。独踏庭前月，依稀授馆时。
华清宫二首
吴融（唐代）

四郊飞雪暗云端，唯此宫中落旋干。
绿树碧檐相掩映，无人知道外边寒。

长生秘殿倚青苍，拟敌金庭不死乡。
无奈逝川东去急，秦陵松柏满残阳。
野人饷菊有感
张煌言（明代）

战罢秋风笑物华，野人偏自献黄花。
已看铁骨经霜老，莫遣金心带雨斜。
杜鹃花
何其伟（明代）

条风习习遍江城，庭院芳菲物色清。北向亚枝疑有血，夜来悬树听无声。

三花竞吐堪为粲，望帝前生拟是名。斜倚栏杆江杏靥，閒看态黛不胜怜。
信笔
王令（宋代）

纷纷世趣竟多途，失在从人得在吾。
苟获一时儿女笑，定罹千古圣贤诛。
微生何事疑人佞，孟子当年亦自迂。
满眼悠悠懒商较，尽留来者议贤愚。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其三
赵鼎臣（宋代）

霍侯尘土中，衣破露两肘。一锥聊自置，四壁初何有。

长安可得官，高门日奔走。问君求之欤，顾我摇其首。
为简上人赋古色轩
王谌（南北朝）

小舟吚哑渡横塘，十里秋畦粳稻香。
莫怪雨声惊客梦，要催诗句入行囊。
重过苹水波浮绿，遥见菊篱花正黄。
佳节莫论重九后，舣篷独酌汎茱觞。
送刘{弓弓夂}秘校赴婺源
梅尧臣（宋代）

云木葱茏处，鸡鸣古县城。
山高地多险，源近水偏清。
斫漆资商货，栽茶杂赋征。
案头龙尾砚，切莫苦求精。